Valstybės sienos apsaugos tarnyba

**Valstybės sienos apsaugos tarnyba** (**VSAT**) – Lietuvos valstybinė įstaiga, užtikrinanti Lietuvos sienos apsaugą.

## Uždaviniai
* Užtikrinti valstybės sienos neliečiamumą ir įgyvendinti valstybės sienos apsaugos politiką;
* Užtikrinti tarptautinių sutarčių, įstatymų ir kitų teisės aktų valstybės sienos teisinio režimo klausimais vykdymą;
* Užtikrinti nusikalstamų veikų ir kitų teisės pažeidimų prevenciją, atskleidimą ir tyrimą, žmogaus teisių ir laisvių apsaugą, viešąją tvarką ir visuomenės saugumą.

### Funkcijos
* saugo valstybės sieną sausumoje, jūroje, Kuršių mariose ir pasienio vidaus vandenyse;
* atlieka asmenų ir transporto priemonių, kertančių valstybės sieną, kontrolę;
* užtikrina pasienio teisinį režimą ir, pagal kompetenciją, pasienio kontrolės punktų režimą;
* dalyvauja įgyvendinant valstybinę migracijos procesų kontrolę;
* įstatymų ir kitų teisės aktų nustatyta tvarka išduoda užsieniečiams vizas ar kitus leidimus kirsti valstybės sieną, leidimus atvykti ir būti valstybės sienos apsaugos zonoje, leidimus verstis komercine, ūkine ar kitokia veikla;
* dalyvauja užtikrinant viešąją tvarką ir atlieka kitas įstatymų nustatytas teisėtvarkos funkcijas pasienio ruože;
* įstatymų nustatytais pagrindais ir tvarka taiko administracinės atsakomybės priemones asmenims už pasienio teisinio režimo ar pasienio kontrolės punktų veiklos taisyklių pažeidimus;
* užtikrina aplinkos apsaugos režimą valstybės sienos apsaugos objektuose, dalyvauja vykdant paieškos ir gelbėjimo darbus jūroje, Kuršių mariose ir pasienio vidaus vandenyse;
* įstatymų nustatyta tvarka priima užsieniečių prašymus suteikti pabėgėlio statusą, apklausia juos, surenka asmens duomenis apie juos bei kartu atvykusius jų šeimos narius, nustato kelionės maršrutą, išsiaiškina prašymo padavimo motyvus, užtikrina neteisėtai kirtusių valstybės sieną užsieniečių apsaugą Užsieniečių registravimo centre, kol dėl jų bus priimtas atitinkamas įgaliotų institucijų sprendimas;
* pagal savo kompetenciją vykdo Lietuvos Respublikos tarptautines sutartis;
* Lietuvos ginkluotųjų pajėgų sudėtyje gina valstybę karo metu.

## Struktūra
Yra keturi tarnybos teritoriniai struktūriniai padaliniai – rinktinės. Jos paskirstytos valstybės teritorijoje ir saugo atitinkamą valstybės sienos su užsienio valstybėmis ruožą:
*  **Vilniaus pasienio rinktinė** – su Baltarusijos Respublika ir Latvijos Respublika;
*  **Varėnos pasienio rinktinė** – su  Baltarusijos Respublika ir Lenkijos Respublika;
*  **Pagėgių pasienio rinktinė** – su Rusijos Federacija ir Latvijos Respublika;
*  **Pakrančių apsaugos rinktinė** – esamą valstybės sieną Baltijos jūroje ir jos pakrantę;

Kiti padaliniai:
* **Kriminalinių tyrimų valdyba** – tarnybos struktūrinis padalinys, atliekantis kriminalistinius ir ikiteisminius tyrimus, kriminalinės žvalgybos ir  nusikalstamos veikos analizės funkcijas.
*  **[[Medininkų pasieniečių mokykla|Pasieniečių mokykla]]** – profesinė mokymo įstaiga, rengianti kvalifikuotus pasieniečius pagal 1 metų mokymo programą VSAT padaliniams, besirūpinanti pareigūnų mokymu, jų kvalifikacijos tobulinimu;
*  **Specialiosios paskirties valdyba „Kovas“** – išskirtinės parengties tarnybos struktūrinis padalinys, kurio paskirtis operatyviai užkardyti neteisėtas veikas, vykdyti specialiąsias užduotis ir operacijas sausumoje, pasienio vandenyse bei teritorinėje jūroje. Valdyba suskirstyta į rytų ir vakarų skyrius įsteigtus Specialiosios paskirties skyriaus (SPS) pagrindu. Valdyba kartu su Lietuvos policijos departamento rinktinės „Aras“ ir Viešojo saugumo tarnybos operatyvaus reagavimo kontratakos komandos (ORKA) pareigūnais, sudaro VRM Jungtines specialiąsias pajėgas.

## Istorija

1990 m. lapkritį įkurta **[[Krašto apsaugos departamentas|Krašto apsaugos departamento]] Pasienio apsaugos tarnyba**. 1991 m. rugpjūtį ji perėmė Lenkijos–Lietuvos pasienio priežiūrą.

1992 m. įstaiga pervardyta į **[[Lietuvos Respublikos krašto apsaugos ministerija|Krašto apsaugos ministerijos]] Valstybės sienos apsaugos tarnybą** ir įkūrė Marijampolės pasienio, Vilniaus pasienio policijos, Vilniaus pasienio kontrolės punktų ir Pakrančių apsaugos rinktines. 1994 m. tarnyba reorganizuota į **Pasienio policijos departamentą prie [[LR VRM|Vidaus reikalų ministerijos]]**. Tuo pat metu įkurta Pagėgių valstybės sienos apsaugos rinktinė.

1996 m. Lazdijų pasienio policijos kontrolės punktų ir Marijampolės pasienio policijos rinktinės sujungtos į Pietvakarių pasienio policijos rinktinę; Klaipėdos pasienio policijos ir Klaipėdos atskirų pasienio policijos kontrolės punktų rinktinės – į Pakrančių apsaugos pasienio policijos rinktinę; Vilniaus pasienio policijos ir Vilniaus pasienio kontrolės punktų rinktinės išskaidytos į Visagino, Varėnos ir Vilniaus pasienio policijos rinktines.

2000 m. prijungta Atskiroji aviacijos tarnyba prie Vidaus reikalų ministerijos ir Užsieniečių registracijos centras. 2001 m. departamentas reorganizuotas į Valstybės sienos apsaugos tarnybą prie Vidaus reikalų ministerijos. 2002 m. tarnyboje ėmė tarnauti tik profesionalūs pareigūnai.

2004 m., Lietuvai tapus ES nare, tarnyba tapo atsakinga už išorinės ES sienos apsaugą. 2006 m. įkurta Specialiųjų užduočių rinktinė. 2007 m., Lietuvai tapus Šengeno erdvės dalimi, imta mažinti pasieniečių skaičių. Tais pačiais metais perėmė Palangos oro uosto apsaugą iš Krašto apsaugos savanorių pajėgų Žemaičių apygardos 3-iosios rinktinės. 2010 m. panaikinta Šiaulių rinktinė.

2016 m. panaikinta Lazdijų rinktinė; prie Ignalinos rinktinės prijungta Ignalinos atominės elektrinės apsaugos rinktinė. Prie tarnybos prijungtos Aviacijos ir Specialiųjų užduočių rinktinės (vietoj jų įkurtos Aviacijos ir Specialiųjų užduočių valdybos) bei Užsieniečių registracijos centras.

2018 m. Palangos oro uosto apsauga perduota Viešojo saugumo tarnybai. 2019 m. VST perduota ir Ignalinos atominės elektrinės apsauga. 2019 m. prie Vilniaus rinktinės prijungta Ignalinos rinktinė, 2020 m. prie Pagėgių rinktinės prijungta Pakrančių apsaugos pasienio rinktinė. 2024 m. pastaroji rinktinė buvo atkurta.

## Viršininkai, komisarai, vadai

* 1990–1991 m. Virginijus Česnulevičius
* 1991–1992 m., 1994–1996 m. Stanislovas Stančikas
* 1992–1994 m. Jonas Algimantas Paužolis
* 1996–1998 m. Audronius Beišys
* 1998–2004 m. Algimantas Songaila
* 2004–2005 m. Jurgis Jurgelis
* 2005–2010 m. Saulius Stripeika
* 2010–2015 m. Vainius Butinas
* 2015–2019 m. Renatas Požėla
* 2019–2024 m. Rustamas Liubajevas

## Aviacija
**VSAT aviacijos valdyba** įkurta Oreivių g. 1, Paluknyje. Jos sudėtyje veikia sraigtasparnių eskadrilė, bepiločių orlaivių skyrius ir kiti antžeminės paramos skyriai.  

Aviacijos valdyba yra vienintelis Lietuvos vidaus tarnybos aviacijos padalinys, dėl to dažnai remia ne tik pasienio tarnybos pareigūnus, vykdo sienos ir tranzito kontrolės funkcijas, bet ir ieško pasiklydusius, gabena donorų organus, talkina policijai ir ugniagesiams-gelbėtojams, dalyvauja pratybose kartu su Lietuvos kariuomenės karinėmis oro pajėgomis kaip ginkluotųjų pajėgų vienetas. 

### Eskadrilė

## Laipsniai

## Galerija

Lithuanian State Border guard K9 officer together with marine fusilier of Lithuanian Navy.jpg|Pasienio pareigūnas kinologas kartu su Lietuvos karinių jūrų pajėgų fuzilieriumi dalyvauja pratybose kaip ginkluotųjų pajėgų karys.
Toyota Land Cruiser Lithuanian border guard.jpg|Tarnybos pagrindinis patrulinis visureigis Toyota Land Cruiser
Episode from SPS exercise, detention training.jpg|SPS pareigūnai dalyvauja pratybose „Priedanga–2023“
Lithuanian Coast Guard Patrol Cutter "Gintaras Zagunis".jpg|Tarnybos patrulinis laivas (kateris) „Gintaras Žagunis“
A SPS maritime exercise in 2024 (cropped).jpg|EC135 skraidina SPS šturmo grupę


## Šaltiniai